כחלק מן המאמץ לחינוך לגיוס משמעותי לצה"ל, נבחר בית הספר מח"ט עמל טבריה להיות שותף ב"מסע ישראלי" של חניכי קורס החובלים היוקרתי של צה"ל, שנה שנייה. בצה"ל מבינים כי יכולתו של הצבא להציע חיבור בין שכבות שונות באוכלוסיה, הופך אותו לגורם בעל ערך חינוכי. הרעיון העומד בבסיס המסע הוא לאפשר למפקדים בצה"ל בקורסי הפיקוד השונים, להתחבר ולהכיר את כל חלקי האוכלוסיה בישובי הפריפריה השונים בישראל. צה"ל מחנך את חייליו להיות לוחמים, ויחד עם זאת פועל להגברת הזיקה בין החייל לארצו, עמו ומדינתו.
השבוע נערך במח"ט עמל טבריה מפגש הכרות בין חניכי קורס החובלים לבין תלמידי שיכבת י"ב. החיילים נחשפו לחיים בפריפריה ולתושביה, לעקרונות העבודה החינוכית בבית הספר, ולמדו להכיר טוב יותר את התלמידים העומדים בימים אלו בפני בחינות הבגרות ומתמודדים עם קשיים, חלומות, אתגרים וכמובן עם השירות הצבאי הממתין להם מעבר לפינה. התלמידים לעומת זאת, נחשפו למפקדים האיכותיים ביותר בצה"ל, כמודל השראה וחיקוי. בהמשך היום, נחלקו תלמידי המח"ט והמפקדים לצוותי עבודה והוטלו עליהם משימות אתגריות-חברתיות שונות בעיר טבריה. תנאי הסף לפעילות היה – 100 אחוז עבודת צוות משובחת, ללא סיוע חיצוני של עוברי אורח. הצוותים המשולבים חוו שיתופי פעולה מקוריים ומרתקים, דיווחו על ידידות שנרקמה ועל הכוח שבעמידה משותפת באתגרים. בתום היום המרגש, העניק מפקד בכיר בקורס החובלים תעודת הוקרה למנהלת ביה"ס הגב' הדסה קובי, שבמשך שנים פועלת ללא לאות להעמקת הגיוס המשמעותי לצה"ל בקרב תלמידי בית הספר.